DA Den Europæiske Unions Tidende C 309/13

Offentliggørelse af en ansøgning i overensstemmelse med artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 309/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Europa-Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»GÖTTINGER STRACKE«

EF-Nr.: DE-PGI-0005-0703-17.06.2008

BGB ( X ) BOB ( )

1. Betegnelse:

»Göttinger Stracke«

2. Medlemsstat eller tredjeland:

Tyskland

3. Beskrivelse af landbrugsproduktet eller fødevaren:

3.1. Produkttype:

Kategori 1.2 — Kødprodukter (opvarmet, saltet, røget med mere).

3.2. Beskrivelse af produktet med betegnelsen i punkt 1:

Göttinger Stracke er en lufttørret råpølse, der er fremstillet af svinekød, og som har samme konsistens og farve som en Mettwurstpølse. Grundmaterialet er friskslagtet svinekød. Den bedste kvalitet opnås især ved at anvende kød fra modne svin, der har været fodret igennem længere tid. Det drejer sig i den forbindelse om tunge galte, der har været fodret i længere tid, og om avlssøer. Andelen af anvendt kød fra avlssøer og galte skal mindst udgøre 65 %, idet andelen fra avlssøer ikke må ligge under 40 %. Andelen fra galte skal dermed udgøre 25 %. Galte er kastrerede handyr. Til fremstilling af Göttinger Stracke skal galte og avlssøer have en slagtevægt på 150 kg. Galtene og avlssøerne er i så fald mindst 1 år gamle. Dette svinekød, som stammer fra modne svin, der har været fodret igennem længere tid, er som helhed mere robust og fast, når det forarbejdes. Det er derfor særlig velegnet til fremstilling af Göttinger Stracke. Der kan imidlertid også anvendes kød fra ungsvin ved fremstillingen af Göttinger Stracke. Andelen af det anvendte ungsvinekød må ikke overstige 30-35 %. Til fremstillingen af Göttinger Stracke anvendes de gode kødstykker på svinet, dvs. bov, skinke og bryst. Disse har en særdeles god forarbejdningsstruktur og bidrager dermed til de afskårne skivers særlige udseende. Efter at kødet er hakket i en kødhakkemaskine, iblandes forsigtigt krydderier (peber, koriander, muskat, hvidløg), eventuelt rom og små mængder sukkerstoffer (dextrose, saccharose), starterkulturer med tilsat gær og nitritholdigt konserveringssalt. Når modningen er afsluttet, har pølsen en halvblød konsistens, og den beholder sin skærefasthed. Strukturen er nærmest grynet med en stærk rød farve. Göttinger Stracke smager ikke syrligt, men kødagtigt-aromatisk med en antydning af peber. Göttinger Stracke er stangformet; som regel anvendes tarme med en diameter på 40-60 mm og af varierende længder.

Göttinger Stracke er en særlig tør pølse. Den er nedtørret til mindst 35 %, og fugtigheden er aw 0,88 eller mindre. Fedtindholdet er 28 g pr. 100 g, heraf 11,5 g mættede fedtsyrer. Energiværdien er 356 kcal eller 1 478 kJ, proteinværdien (g) 25, kulhydratindholdet (g) < 1, heraf sukker (g) < 0,5, fiberindholdet < 1 og natriumindholdet 1,6 g pr. 100 g

Göttinger Stracke adskiller sig fra Göttinger Feldkieker ved pølsens form, diameter og vægt. Göttinger Stracke er lige med en ensformet diameter, hvorimod Feldkieker har en forskellig diameter i pølsens længde. Dette betyder en anderledes modning og en anden smagsudvikling.

3.3. Råvarer (kun for forarbejdede produkter):

Göttinger Stracke fremstilles hovedsagelig af tørt og mere fast svinekød fra ældre dyr. Andelen af anvendt svinekød fra ældre dyr skal udgøre mindst 65 %. Dette kød har en særlig fedtkvalitet som følge af den særlige måde, svinene fodres på. Dette har den fordel, at oxidative forandringer kan undgås under modningen af Göttinger Stracke. Pølsen bliver derfor heller ikke harsk.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Hele fremstillingsprocessen.

3.6. Særlige regler vedrørende udskæring, rivning, emballering osv.:

—

3.7. Specifikke mærkningsregler:

—

4. Præcis afgrænsning af det geografiske område:

Det område, der dækkes af byen Göttingen.

5. Tilknytning til det geografiske område:

5.1. Det geografiske områdes egenart:

Byen Göttingen og det område, der omgiver byen, er traditionelt kendt for højtudviklede færdigheder og metoder til fremstilling af kødprodukter. Der findes dokumenter fra det 18. århundrede, som viser, hvor populær Göttinger Mettwurst var (herunder især dr. Günther Meinhardts »Die ‚chute Ghöttinger Wurst‘ — eine geschichtliche Dokumentation über die ‚Echte Göttinger Wurst‘« og andre dokumenter som f.eks. en forespørgsel fra en minister von Münchhausen vedrørende Göttinger Mettwurst af 25. marts 1760 — den originale skrivelse befinder sig i Göttingens byarkiv).

Göttinger Stracke er mindst siden 1980 blevet fremstillet i betydeligt omfang i byen Göttingen og markedsført under dette navn i regionen.

5.2. Produktets egenart:

Göttinger Stracke er meget kendt i byen Göttingen og den omgivende region og er meget populær blandt forbrugerne som den regionale pølse.

I 2005 havde 83 % af et repræsentativt udvalg af pølseforbrugere, der havde boet mindst 5 år i Landkreis Göttingen, kendskab til Göttinger Stracke. Undersøgelsen viste desuden, at for forbrugerne i regionen Göttingen udgør Göttinger Stracke et særligt Mettwurstprodukt, der først og fremmest adskiller sig fra andre Mettwurstprodukter i regionen på grund af den særlige smag, det særlige udseende og den særlige konsistens. På spørgsmålet om, hvordan Göttinger Stracke adskiller sig fra andre Mettwurstprodukter, angav de adspurgte forbrugere Göttinger Strackes tynde, lange form og hårde konsistens som egenskaber, der adskiller den fra andre Mettwurstprodukter. Forbrugerne blev desuden bedt om at angive, i hvilken grad bestemte udsagn passer på Göttinger Stracke. Som forventet forbandt de adspurgte forbrugere oftest begrebet »Göttinger Stracke« med begrebet »Mettwurst« (88,1 %). Udseende og konsistens blev imidlertid også anset for særlige kendetegn. Således angav 10,7 %, at Göttinger Stracke er »lang«. 10,3 % af de adspurgte forbrugere angav kendetegnene »hård«/»fast«. 8,7 % angav kendetegnet »tynd«. Kendetegnet »lufttørret« blev angivet af 7,5 % af forbrugerne. Endelig angav 5,1 % af de adspurgte, at Göttinger Stracke »smager godt«. Kun 1,6 % var af den opfattelse, at Göttinger Stracke svarer til Feldkieker.

At Göttinger Stracke nyder en særlig anseelse fremgår også af, i hvor høj grad svarpersonerne i gennemsnit var enige eller ikke enige i 14 forberedte udsagn om produktets image. Der var især forholdsvis stor enighed om udsagnet »en typisk Mettwurstpølse i regionen Göttingen« og ringe tilslutning til udsagnet »ikke en særlig traditionsrig Mettwurstpølse«.

Sammenfattende viste undersøgelsen således, at de adspurgte forbrugere anser Göttinger Stracke for et produkt, der især er forbundet med regionen Göttingen.

Den samlede konklusion af undersøgelsen, som blev gennemført empirisk, er, at Göttinger Stracke er en regional Mettwurstspecialitet, som er velkendt og meget populær i regionen Göttingen (jf. den videnskabelige rapport fra professor dr. Andreas Scharf: »Göttinger Stracke« — Bekanntheit und regionales Ansehen, Ergebnisse einer empirischen Untersuchung, af 18. marts 2005).

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Göttinger Strackes gode omdømme skyldes, at der er tale om et traditionelt regionalt produkt. Det forhold, at produktets omdømme især er baseret på dets regionale oprindelse, fremgår også af ovennævnte undersøgelse. Ud fra forbrugerens synspunkt er Göttinger Stracke desuden en typisk regional Mettwurstspecialitet og noget særligt fra regionen Göttingen.

Henvisning til offentliggørelsen af specifikationen:

(Artikel 5, stk. 7, i forordning (EF) nr. 510/2006)

Markenblatt Heft 32 vom 10.8.2007, Teil 7a-aa, S. 14628

(http://publikationen.dpma.de/DPMApublikationen/dld_gd_file.do?id=83)

(1) EUT L 93 af 31.3.2006, s. 12.